Două firme prahovene au câștigat licitația organizată de Primăria Făgăraș pentru construirea unui centru de preluare gratuită a deșeurilor voluminoase de la populație. Proiectul, în valoare de 3,8 milioane de euro, este finanțat din fonduri europene nerambursabile, prin Planul Naţional de Redresare şi Rezilienţă (PNRR).
Firmele prahovene Duplex Distribution și Impa & I din Prahova vor construi la Făgăraș un centru de deșeuri voluminoase.
Acesta va avea o suprafață de peste 2000 de mp și va cuprinde, pe lângă depozitul propriu zis, un sistem de captare a apelor pluviale, o zonă verde cu gazon, o copertină pe structură metalică uşoară pentru protecţia containerelor deschise, dar şi un corp de clădire pentru birouri, potrivit bzibrasov.ro.
Acest centru nu este singular în județul Brașov. Pe lista localităților care vor beneficia de astfel de investiții se numără Municipiul Brașov, cu două centre, precum și Râşnov, Zărneşti, Tărlungeni, Codlea şi Predeal.
La Ploiești…se va face
Anul trecut, mai precis în data de 19 mai 2023, Primăria Ploiești anunța printr-un comunicat că Executivul a semnat contractul de finanțare pentru " Înființarea unui centru integrat de colectare separată prin aport voluntar destinat aglomerării urbane din Municipiul Ploiești".
Investiția, în valoare de 32 de milioane de lei, ar trebui finanțată tot prin PNRR, din fonduri europene, însă până acum Municipalitatea nu a mai revenit cu stadiul implementării proiectului.
Potrivit comunicatului de acum un an, centrul de colectare ar trebui construit pe Strada Laboratorului, la nr. 31 C.
În lipsa unui astfel de centru, ploieștenii preferă să arunce la platformele de la blocuri deșeuri voluminoase, precum elemente de mobilier, saltele uzate, obiecte sanitare, dar și cele provenite din construcții și demolări.